Monegheximo

Monegheximo - complesso fenommeno religiozo pe-o quæ, inte magioî religioin, di individdoi s'alontañan da-a consueta vitta sociale, pe realizâ into moddo ciu completo i prinçippi da fe' in vitta solitaia (anacoretismo) ò in vitta de comunitæ (cenobitismo).

 Stöia 
Inte l'induismo se riscontra segge o fenommeno de l'anacoretismo, pe-o quæ di scingoli individdoi se retian a vive in solitudine dedicandose a-a contemplaçion e a-a mortificaçion da carne, segge quello do cenobitismo, a l'uzo intorno a 'n meistro de vitta spritoâ che, co-a renonçia do mondo, o l'asegûe a sarveçça a-i discippoi. Questi devan praticâ povertæ e vitta itinerante rifugiandose inti monestê solo in caxo de necescitæ. O monestê jainistego o se destacca da l'induismo pe mao scistematiçitæ organizativa: i moñeghi jainisti (sādhu), dopp'in periodo d'iniçiaçion, vivan in convento sotta a guidda de 'n meistro de vitta spritoâ. Fra i ançien vegne eletto un cappo aministrativo e disciprinâ (āchārya), a-o quæ ogni moñego o l'è tegnuo a fâ a so confescion.

O monestê o costituisce a spiña dorsâ do buddismo, fando remontâ a so origgine a-o Budda mæximo ch'o l'açetò fra i so monneghi de gente d'ogni casta sociale, rendendo a tutti poscibbile a perfeçion monastega co-a prattica da povertæ, a renonçia a-i ben monden e a meditaçion. In origine viventi in cabanne ò in caverne, i moñeghi budisti han da pœu construio di monestê, di quæ molti çellebri pe richeçça, beleçça artistega e sciña pe possança politica. Pe l’intrâ inta vitta monastega o buddismo o l'exigge, co-o consenso di genitoî pe i minoî, a sola espliççita recesta, doppo a quæ l’aspirante, ammisso a 'n periodo de noviçiato, o renonçia a ogni so possesso, a l'infœua de 'na copetta e trei sai (a l'uzo de cô giano). I so voti, però, e i so impegni no son mai inrevocabbili, percose o monego buddista o l'è delongo libero de tornâ a-o mondo.

Into crestianeximo, o monestê o l'ebbe e so primme gren esprescioin inte l'anacoretismo de s. Antogno, meistro in Egitto de 'na gran quantitæ d'ermitti, a-i quæ s'ascianca pe importança e nummero di discippoi o cenobitismo de San Pacomio inte l'ata Tebaide durante o 4° secolo. A terça importante manifestaçion do monestê ciu antigo fun e laore bizantiñe. Tutte queste forme exigeivan o completo destacco da-o mondo e 'na severa discipriña de vitta (zazun prolongao, astinençia da-i çibbi carnei, perfetta castitæ). Diffuzose inte l'Axia Minô, o monestê o ghe pigiò pê, specce inta forma cenobittica, da quæ o ciu gran teorico o fu San Baxiio de Cezarea, e o l'ebbe pe seccoli 'na noteive scioitua, curminâ inti gren monestê de Costantinoppoli e inta complessa organizaçion monastega do Monte Athos. Importao da l'Oriente a-a fin do 4° sec., o monestê otra ch'a Romma, pe l’exempio e l’impurso de san Giœumo, o s'afermò in Itallia, in Gallia, in Affrica, in Spagna, in Irlanda. 

A tutte queste formaçioin monasteghe impoze lentamente, ma tenaçemente e dueivemente, a so impronta a reggola de san Beneito che, continoando a megio tradiçion do monestê orientâ, a se ne distingue però nettamente pe a so moderaçion inte prattiche ascettiche, pe l’acentoâ capaçitæ organizativa, pe l’importança dæta a-a preghea canonnega, pe l’obrigo da stabilitæ do moñego into monestê, ma mascime pe-o riconoscimento de l'importança do travaggio segge manoâ (travaggio agricolo) segge inteletoâ (studdio, transcriçion di codexi). Inti secoli o monestê beneitin, pu arestando identico a lê mæximo inte so linnie fondamentæ, o l'ha saciuo adattâse a i exigençe storriche che de votta in votta han imposto de riforme. Coscì, contra o relasciâse da discipriña monastega fin da-o 779 s. Beneito d’Aniane o reize ciu severo l’ascetismo da reggola beneitiña. Inti primmi dexenni do 10° sec. invece, pe costitoî 'na sada unitæ contra o prepoei da feüdalitæ laica, Cluny, desligandose da-a dipendença da-i veschi e sottoponendose direttamente a-a Curia romaña, o l'originò a riforma cluniaçense. A questa se contrapoze da pœu o movimento çisterçense, ch'o l'ebbe o so ciu ato esponente in san Benardo de Ciaravalle. Riforma do monestê beneitin son i camâdoèixi e i çertoxin, senscibbili a i exigençe de l'ermitismo, i vallombrozen ecc.

 Atri progetti 

Categorîa:Religion